Tók þátt í umræðum á borgarstjórnarfundi um tillögu varðandi þá ákvörðun stjórnar Landsvirkjunar að láta Laxárvirkjun renna inn í orkusölufyrirtæki norður í landi . Allt þetta kjörtímabil borgarstjórnar hefur Alfreð Þorsteinsson nýtt minnsta tilefni til að hnýta í Landsvirkjun , svo að ekki sé talað um Landssímann , sem hann hótaði meira að segja að kaupa , án þess að hafa til þess nokkurt umboð frá stjórn Orkuveitu Reykjavíkur eða borgarstjórn . Hæst hefur Alfreð talað í þessa veru , þegar athygli hefur beinst að bruðli hans við húsbyggingar eða Línu.net . Blaðið birtir leiðara án þess að geta höfundar . Leiðarinn er í dag undir fyrirsögninni : Öryggi og eftirlit . Telur Blaðið hér um „ mikla breytingu á skipan lögreglumála á Íslandi “ að ræða , sem krefjist „ ítarlegrar umræðu auk þess sem mikilvægt er að fyllri upplýsingar verði veittar um margt sem lýtur að verksviði og starfsháttum nýju lögregludeildarinnar . “ Lesandi leiðara Blaðsins gæti dregið þá ályktun , að ekki hefðu áður verið ákvæði í íslenskum lögum um skyldu lögreglu til að rannsaka landráð og brot gegn stjórnskipan ríkisins og æðstu stjórnvöldum . Lögreglan hefur þegar þessa skyldu en verði frumvarp mitt að lögum verður þetta verkefni falið nýrri deild , greiningardeild , sem auk þessara verkefna skal huga að alþjóðlegri glæpastarfsemi og hryðjuverkum . Má segja , að aukin áhersla á þá þætti sé nýmæli . Blaðið veltir fyrir sér , hvaða aðferðir séu til þess fallnar að rannsaka landráð og við hvaða mælikvarða verði stuðst við hættumat . Í erindi , sem ég flutti á fundi rannsóknarlögreglumanna síðastliðið haust ræddi ég sérstakar rannsóknaraðferðir lögreglu en víða um heim er þetta viðfangsefni mikið rætt bæði meðal sérfróðra manna og á almennum vettvangi . Blaðið telur frumvarpið „ um margt mjög tímabært “ en það þurfi „ umfangsmikla umræðu og upplýsingagjöf . “ Jón Kaldal , aðstoðarritstjóri Fréttablaðsins , ritar leiðara um málið í blaðið í dag undir fyrirsögninni : Öryggislögregla ríkisins . Þar segir meðal annars : „ Viðbrögðin við þessari tillögu dómsmálaráðherra eru hálf einkennileg . Annars vegar er talað um hana í hálfkæringi , eins og þetta sé eitthvað grín , „ íslensk leyniþjónusta ha ha “ . eða af æsingi og með skömmum eins og hér eigi að fara að stunda stórfelldar njósnir um andstæðinga ríkisins . “ Jón telur „ fyllstu ástæðu til að herða viðbúnað og styrkja innviði lögreglunnar “ með vísan til skipulagðrar alþjóðlegrar glæpastarfsemi og hryðjuverka . Þess vegna sé „ óskandi að umræðan komist hratt í hófstilltan og viðeigandi farveg innan sem utan þings . “ Undir lok leiðarans segir Jón : „ Ef rétt er að nýtt frumvarp Björns feli í sér vísi að öryggislögreglu er ekkert við það að athuga . Það þarf hins vegar að taka þá umræðu alvarlega , ekki síst þá hlið sem snýr að eftirlitsþættinum með slíkri starfsemi , en núverandi fyrirkomulag felur í sér að dómsmálaráðuneyti hefur þá skyldu . “